b'\n_START_ARTICLE_\nPrekmurje\n_START_PARAGRAPH_\nPrekmurje (mad\xc5\xbearsko Muravid\xc3\xa9k, prekmurskoPrekm\xc3\xbcrje, Prekm\xc3\xb6rje, hrva\xc5\xa1ko Prekomurje, nem\xc5\xa1ko \xc3\x9cbermurgebiet) je ni\xc5\xbeinska pokrajina na skrajnem severovzhodnem delu Slovenije, ob meji z Avstrijo, Mad\xc5\xbearsko in Hrva\xc5\xa1ko, na levem bregu reke Mure, po kateri je tudi dobila ime. Pokrajina je ve\xc4\x8dinoma poljedelska, ve\xc4\x8dji mesti pa sta Murska Sobota in Lendava._NEWLINE_Prekmurje je bilo vedno in je \xc5\xa1e vedno gospodarsko in politi\xc4\x8dno odmaknjeno od ostalih slovenskih pokrajin. Zaradi geografske lege in politike je bilo mnogo bolj podvr\xc5\xbeeno raznarodovalnim vplivom od konca 11. stoletja dalje. Vsi ti dejavniki so vplivali na etni\xc4\x8dni in jezikovni zna\xc4\x8daj slovenskega Prekmurja, ki je obsegalo komaj okrog 1.000\xc2\xa0km\xc2\xb2 in bilo ob koncu mad\xc5\xbearske okupacije naseljeno z okoli 90.000 prebivalci, ki so ohranili svoj slovenski zna\xc4\x8daj do priklju\xc4\x8ditve h Kraljevini SHS leta 1919.\n_START_SECTION_\nGeografija\n_START_PARAGRAPH_\nPrekmurje je prete\xc5\xbeno ravninska pokrajina. Geografsko je razdeljeno na tri obmo\xc4\x8dja: hribovnato podro\xc4\x8dje severno od Murske Sobote je Gori\xc4\x8dko; vzhodno proti Muri le\xc5\xbei Ravensko, jugovzhodno od Murske Sobote pa le\xc5\xbei Dolinsko. Okrog Lendave pa je manj\xc5\xa1e gri\xc4\x8devnato podro\xc4\x8dje Lendavske gorice._NEWLINE_Najvi\xc5\xa1ji vrh Prekmurja - Kugla (418 mnm) le\xc5\xbei v naselju Sotin._NEWLINE_Povr\xc5\xa1ina Prekmurja je 948,48\xc2\xa0km\xc2\xb2.\n_START_SECTION_\nOb\xc4\x8dine v Prekmurju\n_START_PARAGRAPH_\nOb\xc4\x8dina Beltinci,_NEWLINE_Ob\xc4\x8dina Cankova,_NEWLINE_Ob\xc4\x8dina \xc4\x8cren\xc5\xa1ovci,_NEWLINE_Ob\xc4\x8dina Dobrovnik,_NEWLINE_Ob\xc4\x8dina Gornji Petrovci,_NEWLINE_Ob\xc4\x8dina Grad,_NEWLINE_Ob\xc4\x8dina Hodo\xc5\xa1,_NEWLINE_Ob\xc4\x8dina Kobilje,_NEWLINE_Ob\xc4\x8dina Kuzma,_NEWLINE_Ob\xc4\x8dina Lendava,_NEWLINE_Ob\xc4\x8dina Moravske Toplice,_NEWLINE_Mestna ob\xc4\x8dina Murska Sobota,_NEWLINE_Ob\xc4\x8dina Odranci,_NEWLINE_Ob\xc4\x8dina Puconci,_NEWLINE_Ob\xc4\x8dina Roga\xc5\xa1ovci,_NEWLINE_Ob\xc4\x8dina \xc5\xa0alovci,_NEWLINE_Ob\xc4\x8dina Ti\xc5\xa1ina,_NEWLINE_Ob\xc4\x8dina Turni\xc5\xa1\xc4\x8de,_NEWLINE_Ob\xc4\x8dina Velika Polana\n_START_SECTION_\nKultura in no\xc5\xa1a\n_START_PARAGRAPH_\nIz Prekmurja izvira kar nekaj ljudskih obi\xc4\x8dajev in navad. Med njimi so najbolj znani razli\xc4\x8dni plesi, sejmi, obrti ter poroka s Pozva\xc4\x8dini. V Sloveniji so znane prekmurske pesmi Marko ska\xc4\x8de, Rezanka, Gjaj, gjaj, gjaj.\n_START_SECTION_\nNo\xc5\xa1a\n_START_PARAGRAPH_\nTradicionalna mo\xc5\xa1ka no\xc5\xa1a je sestavljena iz visokih \xc4\x8drnih \xc4\x8devljev, belih hla\xc4\x8d, ki so iz debelega blaga, bele srajce, ki je iz tankega blaga, rjavega ali \xc4\x8drnega telovnika, suknji\xc4\x8da ter \xc4\x8drnega klobuka; \xc5\xbeenska no\xc5\xa1a pa iz visokih \xc4\x8drnih \xc4\x8devljev, dolgega belega krila, svetlega predpasnika, majice s kratkimi rokavi in bele jope._NEWLINE_V 19. stoletju so nosili obleko iz doma\xc4\x8dega platna tudi v Prekmurju. V obdobju pred prvo svetovno vojno so mo\xc5\xa1ki in \xc5\xbeenske ve\xc4\x8dinoma \xc5\xbee nosili obla\xc4\x8dila, ki so bila krojena pod vplivom tedanje preproste obla\xc4\x8dilne mode in so bila podobna v ve\xc4\x8djem delu Slovenskega etni\xc4\x8dnega ozemlja. Ena izmed njih je, vsaj pri mlaj\xc5\xa1ih \xc5\xbeenskah, privr\xc5\xbeenost beli ali svetlej\xc5\xa1i barvi obla\xc4\x8dil, ki pa so bila narejena \xc5\xbee iz bomba\xc5\xbenega platna in sodobno krojena._NEWLINE_Po prvi svetovni vojni so se nosile po \xc5\xa1egi 19. stoletja le \xc5\xa1e nekatere \xc5\xbeenske; oble\xc4\x8dene so bile v bele platnene rokave in krilo, bel ali drugo barven predpasnik, pokrite pa s pe\xc4\x8do. Okrog leta 1915 je mlaj\xc5\xa1a poro\xc4\x8dena \xc5\xbeenska oblekla za ples belo in tu in tam tudi vzor\xc4\x8dasto oprijeto bluzo dolgo na pole rezano rjavo krilo na pas, ki je bilo v pasu le malo nagubano. Na krilu so bile ped nad spodnjim robom pri\xc5\xa1ite dva prsta \xc5\xa1iroke \xc4\x8drne \xc4\x8dipke. Opasan je omela bel predpasnik, katerega traka sta bila zavezana v po\xc5\xa1krobljeno pentljo. Obute je imela \xc4\x8drne nogavice in visoke \xc4\x8drne \xc4\x8devlje. Pokrita je bila z belo naprej zavezano ruto, ki je imela drobne \xc4\x8drne cvetlice. Doma\xc4\x8dini iz Melinec so imeli za ples pred prvo svetovno vojno z modro ali rde\xc4\x8do vezenino okra\xc5\xa1ene bregu\xc5\xa1e pribli\xc5\xbeno dva centimetra nad hla\xc4\x8dnimi resicami._NEWLINE_V Pomurju so nosile neveste modno obleko, narejeno iz bele svile ali tanke volne krem barve, \xc5\xbee ob koncu 19 stoletja. \xc5\xbdenska je imela za poroko kremnato obleko, krilo in bluzo. Krilo je bilo razrezano v ve\xc4\x8d pol, ki so se \xc5\xa1irile navzven. Reklin je bil iz enakega blaga. Na prsih je imel po vsej dol\xc5\xbeini po \xc5\xa1tiri gubice na vsako stran. Samo na eni od \xc5\xa1tirih grbic so bile pri\xc5\xa1ite ozke bele \xc4\x8dipke. Na glavi je imela bel ali roza venec, ki je imel na levi in desni po eno kito. Belo spodnje bomba\xc5\xbeno krilo je imelo \xc4\x8dipko ob robu. \xc5\xbdenin je imel praviloma temno, navadno \xc4\x8drno kompletno obleko, ki so jo sestavljali hla\xc4\x8de, telovnik in suknji\xc4\x8d, dalje bela srajca, temen klobuk in \xc4\x8drni visoki \xc4\x8devlji.\n_START_SECTION_\nGlasba\n_START_PARAGRAPH_\nV Prekmurju je bilo leta 2003 ustanovljeno glasbeno gibanje Prekmurje Noise Conspiracy, ki je zdru\xc5\xbeevalo ve\xc4\x8d glasbenih izvajalcev in jim pomagalo pri ustvarjanju.\n_START_SECTION_\nKulinarika\n_START_PARAGRAPH_\nZnani jedi, ki izvirata iz Prekmurja sta prekmurska gibanica in bogra\xc4\x8d. Manj znane pa so bujta repa, razli\xc4\x8dne pe\xc4\x8dene mo\xc4\x8dnate jedi, posolanka, ajdove, koruzne in p\xc5\xa1eni\xc4\x8dne, zlevanke, reta\xc5\xa1 (razli\xc4\x8dni zavitki) in bosman (poga\xc4\x8da). Obstaja \xc5\xa1e veliko vrst vin. Kot dodatek jedem se najve\xc4\x8dkrat uporabljajta bu\xc4\x8dno olje, in ostra paprika'